Matti Haapoja

Matti Heikinpoika Haapoja (16. syyskuuta 1845 Isokyrö – 8. tammikuuta 1895 Turku) oli eteläpohjalainen murhaaja ja puukkojunkkari. 

Hänen tiedetään varmasti tehneen kolme murhaa, mutta niitä on väitetty olleen yhteensä jopa 22–25. Haapojasta tuli eläessään kuuluisa ja sanomalehdet käsittelivät hänen murhatöitään laajasti ja yksityiskohtaisesti.

 Syntymä ja vaikea lapsuus 
Matti Haapoja syntyi vuonna 1845 Etelä-Pohjanmaan Isossakyrössä. Hän eli lapsuutensa Isoonkyröön kuuluneessa Ylistarossa.Ervasti. Kansallisbiografia-verkkojulkaisu.

Matin isä Heikki Haapoja oli usein käräjillä, ja hänet tuomittiin sakkoihin juopumuksesta, metsänhaaskauksesta ja rengin luvattomasta työhönotosta. Kotona Heikki Haapoja oli myös väkivaltainen: hän saattoi juovuksissa alkaa riehua tuvassa ja ajaa perheen ulos talosta. Matti Haapoja kertoi muistelmissaan, kuinka isä oli rikkonut huonekalut kirveellä, ajanut perheensä pihalle ja kuinka lopulta kyläläiset olivat taltuttaneet tämän. Heikki Haapoja kuritti myös ilmeisesti häikäilemättömästi Mattia, joka sai ajoittain selkäänsä myös vanhimmalta veljeltään Juholta.

 Maailmalle 11-vuotiaana 
Matin isoveli Juho Haapoja alkoi hiljalleen saada lisää valtaa kotona, sillä tuohon aikaan oli tapana, että vanhin pojista sai talon haltuunsa. Matti joutui siksi lähtemään 11-vuotiaana maailmalle tienaamaan elantoaan. Hän kierteli ensin renkinä ja listautui sitten vuonna 1863 armeijaan nimellä Matts Kanon. Hän palveli kaksi vuotta Suomen kaartin reservikomppaniassa ja palasi sitten kotiseudulleen.

 Haapojan rikollinen kausi 

 Kuuluisaksi vankikarkuriksi 
Etelä-Pohjanmaalla vallitsi puukkojunkkarikausi, ja henkirikokset olivat tuolloin huomattavan yleisiä. Haapoja joutui 1860-luvun lopulla useita kertoja käräjille varkauksista ja väkivaltaisuuksista. Hän käyttäytyi muiden puukkojunkkareiden tapaan ja rehvasteli tekosillaan: ”Isontalon Antti on kuninkaana Härmässä, minun täytyy olla Ylistaron kuninkaana”.

Haapoja tappoi vuonna 1869 häissä lapsuudenystävänsä Heikki Impposen, joka oli väittänyt Haapojan varastaneen häneltä rahaa. Suutuspäissään Haapoja löi Impposta puukolla. Hänet tuomittiin 12 vuodeksi pakkotyöhön Turun kuritushuoneeseen Kakolaan. Hän karkasi sieltä neljä kertaa vuosien 1870–1880 aikana ja lisäksi useita kertoja vangitsijoiltaan ja kuljettajiltaan. Karkumatkoillaan Haapoja varasteli ja kierteli markkinoilla. Häntä oli vaikea vangita, sillä hän tappeli aina voimakkaasti vastaan.

Suomalaisessa lehdistössä Haapojasta tuli maankuulu. Hänen tekemisiään seurattiin tarkasti, ja hänelle rakennettiin jopa herrasmiesrosvon mainetta. Lehdistössä häntä verrattiin jopa saksalaisen rosvoromantiikan Rinaldo Rinaldini -nimiseen hahmoon. Markkinoilla Haapojasta kirjoitettiin arkkiveisuja ja kansantarinoissa hänestä kerrottiin uskomattomia tarinoita.

 Karkotus Siperiaan ja paluu Suomeen 
Haapoja anoi vuonna 1874 ensimmäisen kerran elinkautisvankeuden muuttamista Siperiaan karkottamiseksi. Senaatin oikeusosasto hyväksyi pyynnön, kun Haapoja uusi anomuksensa vuonna 1880. 

Hänet kuljetettiin alkuvuodesta 1881 Omin vankisiirtolaan, Länsi-Siperiaan. Omista hänet siirrettiin murhaepäilyjen vuoksi toisaalle, kauemmaksi Itä-Siperiaan, vaikka hänen syyllisyydestään murhaan ei saatu kylliksi näyttöä.

Haapoja työskenteli kullanhuuhdontapaikoilla sekä Amurjoella, että Altailla. Hän oli Išminin vankilassa eristettynä talvella vuonna 1886. Sieltäkin hän karkasi ja palasi takaisin Tomskin seudulle, missä oli paljon muitakin suomalaisia karkotettuja. Siperiassakin hän tappoi ainakin neljä ihmistä. 

Siperiassa Haapoja kärsi rangaistustaan kymmenkunta vuotta ja lähti sieltä karkumatkalle kohti Suomea ilmeisesti jo vuonna 1889, selviytyen vaikeasta yli 5 000 km matkasta onnistuneesti takaisin Suomeen kesällä vuonna 1890. Viime vaiheessa Siperiassa hän työskenteli kullanhuuhdontapaikoissa Krasnojarskissa, josta lähti karkumatkalleen. Häntä ei palautettu takaisin, koska Siperiaan karkotukset oli lopetettu Suomen senaatin päätöksellä vuonna 1887.

Suomessa Haapoja tappoi vuonna 1890 Helsingissä Maria Jemina Salonen -nimisen prostituoidun. Hän kuristi naisen kylmäverisesti eikä pystynyt kertomaan mitään motiivia teolleen. Teko herätti kuohuntaa, ja sen oikeudenkäyntiä seurattiin tarkasti ajan lehdistössä.

Murhaoikeudenkäynnin ajan Haapoja pidettiin Katajanokan vankilassa. Siellä hän tutustui vankien ystävänä tunnettuun Mathilda Wredeen. Wrede kirjoitti, että Haapoja olisi kääntynyt uskoon ja katuvan tekojansa. Tutkijat eivät ole yksimielisiä siitä, oliko Haapoja todella tullut uskoon vai huijasiko hän Wredeä. Haapojan uskoontuloa on epäilty, koska hän yritti syksyllä 1894 paeta Kakolasta ja haavoitti veitsellä kahta vartijaa, joista toinen kuoli myöhemmin.

 Itsemurha vankilassa 
Epäonnistuneen pakoyrityksensä jälkeen Haapoja juoksi täynnä olleeseen ruokalaan, jossa hän puukotti itseään seitsemän kertaa rintaan. Haapoja selvisi puukotuksista, mutta hän hirttäytyi tammikuussa 1895 sellissään Turun vankilassa eli Kakolassa naruun, jonka oli punonut sukista rispaamistaan langoista.

Matti Haapojan ruumis annettiin lääketieteellisen käyttöön ja luurankoa säilytettiin pitkään Rikosmuseossa Helsingissä. Rikosmuseoon luuranko oli siirretty keskusrikospoliisin ensimmäisen päällikön Kosti Vasan aloitteesta.Vasa 1967, s. 124. Haapoja haudattiin viimein Ylistaroon syyskuussa 1995.

 Jälkimaine 
Haapoja tunnetaan ehkä Suomen kuuluisimpana murhaajana. Tähän on vaikuttanut se, että hänen tekonsa osuivat suomenkielisen lehdistön kasvun aikaan. Hänen maineeseensa on vaikuttanut myös Siperian-kausi ja tietämättömyys Haapojan teoista tuona aikana. Kansantarinoissa ja -lauluissa hänen mainettaan on levitetty ansiokkaasti.

Haapojasta on tehty ainakin kolme näytelmää. Jussi Kylätasku on kirjoittanut hänen elämästään näytelmän Haapoja (1989). 

Haapojasta tehtiin laulunsäe: "Ei Suomi toista tunne, vertaistaan murhaajaa, joka hengen riisti, ryösti ja teki tuhojaan".

Lista Matti Haapojan uhreista
Kolme Matti Haapojan varmaa uhria olivat:
 Maanviljelijä Heikki Antinpoika Impponen, puukotettiin kuoliaaksi häissä Ylistarossa 6. joulukuuta 1867.
 Prostituoitu Maria Jemina Salonen, kuristettiin Helsingissä 8. lokakuuta 1890.
 Vanginvartija Juho Rosted, puukotettiin Turun vankilassa 10. lokakuuta 1894.

Lisäksi Haapoja todennäköisesti tappoi seitsemän muuta henkilöä:
 Maanviljelijät Matti Heikkilä ja Hermanni Hautamäki, jotka hakattiin kuoliaaksi Hämeenkyrössä 15. marraskuuta 1869. Tekijää ei tunnistettu, mutta Haapoja oli samaan aikaan alueella ja vuosia myöhemmin tunnusti tehneensä täsmentämättömän murhan marraskuussa 1869.
 Tunnistamattomaksi jäänyt mies, joka tapettiin Siperiassa vuonna 1886.
 Alajärveläinen vanki, jota nimitettiin Jaakko H:ksi ja joka tapettiin Siperiassa vuonna 1888.
 Virolainen ravintoloitsija Rugis, joka tapettiin Tomskissa vuonna 1889.
 Matti Kuivalainen, joka tapettiin Tomskissa vuonna 1889.
 Virolainen vanki Gustaf Sepp katosi Simonjovkassa, Siperiassa vuonna 1889. Hänet nähtiin viimeisenä Haapojan seurassa.

Uhreja oli mahdollisesti enemmän, mutta vain nämä kymmenen pystyttiin liittämään Haapojaan.

Matti Haapoja myös haavoitti kuutta ihmistä:
 Juho Tenkku, jota puukotettiin joulun aikoihin vuonna 1866. 
 Maanviljelijä Hermanni Hösö, jota puukotettiin 6. joulukuuta 1867.
 Maanviljelijä Esa Nyrhinen, jota ammuttiin kolmesti (kahdesti jalkaan, kerran kasvoihin) 12. elokuuta 1876.
 Vähäkyröläinen maanviljelijä Koivuniemi, jota Haapoja puukotti, kun tätä otettiin kiinni viimeisen vankilapakonsa jälkeen tammikuussa 1879.
 Vanginvartijat Juho Jernvall, Sven Nyman sekä vartija Juho Rostedt, joita puukotettiin Haapojan viimeisen pakoyrityksen aikana. Haapojalla oli mahdollisuus puukottaa myös neljättä vartijaa, mutta koska tämä oli aina ollut ystävällinen vangeille, Haapoja päätti jättää tämän rauhaan.Vasa 1967, s. 123

Lähteet

Viitteet

 Aiheesta muualla 
 Muuan harvinainen 50-vuotismuisto. Matti Haapojan kiinniotto 20 p:nä marraskuuta 1876 Ylistarossa. Mukanaolleen muistelma, Aamulehti, 21.11.1926, nro 313, s. 9, Kansalliskirjaston digitaaliset aineistot
 Haapoja, Matti: Yhren onnettoman nuorukaisen elämänvaihet. 1884. Haapojan omaelämänkerrallinen muistelma, digitoitu käsikirjoitus.

Luokka:Suomalaiset sarjamurhaajat
Luokka:Puukkojunkkarit
Luokka:Siperiaan karkotetut henkilöt
Luokka:Suomalaiset elinkautisvangit
Luokka:Seulonnan keskeiset artikkelit
Luokka:Vuonna 1845 syntyneet
Luokka:Vuonna 1895 kuolleet
Luokka:Sarjamurhaajat